****

 **KOMITETI I PAKICAVE KOMBËTARE**

**Aneks 1**

**UDHËZUES MBI THIRRJEN PËR PROJEKT PROPOZIME 2023**

**Lexoni me vëmendje!**

Komiteti për Pakicat Kombëtare në mbështetje të politikave të tij, programit vjetor 2023 “Për pjesëmarrje në procedurë konkurrimi për financim me grante”, si dhe VKMsë 769 datë 15.12.2021 për “Kriteret e mbështetjes së nismave dhe projekteve që synojnë mbrojtjen e të drejtave të pakicave kombëtare, dhe kriteret e përzgjedhjes për financimin dhe administrimin e fondit për pakicat kombëtare” shpall thirrjen nën moton **“E ardhmja është në origjinë”.**

Kjo thirrje e Komitetit të Pakicave Kombëtare synon të mbështesë financiarisht me fonde publike projekt-propozime të paraqitura nga organizatat e shoqërisë civile,(të cilat janë të regjistruara sipas ligjit,ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe individë, persona fizikë të regjistruar në QKB, që kanë në objektin e ushtrimit të aktivitetit mbrojtjen promovimin mbështetjen e të drejtave të pakicave kombëtare.

Kjo thirrje synon mbështetjen e projekteve që zhvillohen në Shqipëri.

Thirrja për projekt-propozim e Komitetit të Pakicave Kombëtare për vitin 2023 do të qëndrojë e hapur nga data ***9 Mars 2023 deri në datën 26 Prill 2023 ora 14.00***. Projekt-propozimet e paraqitura duhet të realizohen deri në muajin ***Dhjetor të vitit 2023*** dhe duhet t’i përmbahen kritereve të shpallura në faqen zyrtare të Komitetit të Pakicave Kombëtare në mbështetje të politikave të tij si dhe VKM 769 datë 15.12.2021 për “Kriteret e mbështetjes së nismave dhe projekteve që synojnë mbrojtjen e të drejtave të pakicave kombëtare, ruajtjen dhe promovimin e identitetit të tyre të dallueshëm kulturor, etnik, gjuhësor, tradicional e fetar dhe kriteret e përzgjedhjes për financimin dhe administrimin e fondit për pakicat kombëtare”

*PRIORITETI I THIRRJES:*

**RUAJTJA DHE PROMOVIMI I ARTIT, KULTURËS, ARTIZANATIT TRADICIONAL DHE TRASHËGIMISË KULTURORE PËR PAKICAT KOMBËTARE NË SHQIPËRI**

Komiteti për Pakicat Kombëtare do të mbështesë projekte dhe veprimtari që nxisin, ruajnë dhe promovojnë vlerat e trashëgimisë kulturore të pakicave kombëtare në RSH të tilla si ekspozita/panaire, evente te diversiteti kulinar, shfaqjeve artistike, muzika, vallja dhe kënga, rituale dhe festa, etj.

Gjithashtu, Komiteti për Pakicat Kombëtare do të mbështesë projekte dhe veprimtari që nxisin, ruajnë promovojnë dhe trashëgojnë artizanatin tradicional të pakicave kombëtare si organizimin e panaireve, ekspozita me produkte të artizanatit, shkëmbim eksperiencash midis pakicave;

Veprimtari këto ku mund të promovohen dhe mbështeten edhe brezat e rinj të pakicave kombëtare.

**Është mjaft e rëndësishme të theksohet se projektet duhet të synojnë bashkëveprim dhe bashkëpunim me sa më shumë pakica kombëtare që jetojnë në RSH në mënyrë që të shpalosen vlerat e diversitetit kulturor dhe të përcillet fryma e bashkëjetesës harmonike në shoqërinë shqiptare.**

**FONDET (GRANTET) QË JANË NË DISPOZICION PËR PROJEKTE**

Fondi i Pakicave Kombëtare në total është 4 mln lekë (përcaktuar kjo me Ligjin Nr. 84/2022 “Për buxhetin e vitit 2023”).

Vlera e granteve që ndahen si pjesë e kësaj thirrje publike duhet të jetë sa/ose midis shumave minimale dhe maksimale si më poshtë:

▪ shuma minimale: 400.000 Lekë

▪ shuma maksimale: 1.500.000 Lekë.

**AFATI DHE MËNYRA E DORËZIMIT TË APLIKIMEVE**

**AFATET KOHORE TË THIRRJES**

* **DORËZIMI I APLIKIMEVE** **9 Mars 2023 deri në datën 26 Prill 2023ora 14:00**
* **SHPALLJA E FITUESVE**

Afati për vlerësimin e projektpropozimeve dhe shpalljen e rezultateve është jo më shumë se 30 (tridhjetë) ditë kalendarike nga afati i përcaktuar në dokumentet e konkurrimit, për dorëzimin e projektpropozimeve. Kandidatët njoftohen brenda 15 (pesëmbëdhjetë) ditëve kalendarike nga data e përfundimit të vlerësimit të rezultateve të konkurrimit. Autoriteti financues dhe subjekti përfitues negociojnë dhe nënshkruajnë kontratën brenda 30 (tridhjetë) ditëve kalendarike nga data e njoftimit të rezultateve të konkurrimit.

* **KOHA E ZBATIMIT TË PROJEKTEVE** **deri në Dhjetor 2023**

***Shënim :*** *Të gjitha projektet mund të jenë cilësisht të kualifikueshme për financim, por, financimi do të jetë në varësi të renditjes pas vlerësimit dhe fondeve në dispozicion, sipas parimit “derisa të mbarojnë fondet në dispozicion”.*

**TIPOLOGJIA/LLOJET E AKTIVITETEVE QË FINANCOHEN**

***Aktivitetet e renditura më poshtë janë vetëm shembuj (por jo shteruese) të aktiviteteve që mund të zhvillohen:***

* Veprimtari të cilat përcjellin vlerat e trashëgimisë kulturore të tilla si ekspozita/panaireve (pikture, artizanale, skulpture, fotografi, veshje etj), evente të diversiteti kulinar, shfaqjeve artistike, muzika, vallja dhe kënga, rituale dhe festa, etj të pakicave kombëtare.
* Veprimtari ku promovohen dhe mbështeten artistët e rinj të pakicave kombëtare.
* Projektet mund të përfshijnë gjithashtu organizimin e panaireve të artizanatit të pakicave kombëtare, ekspozita me produkte të artizanatit, shkëmbim eksperiencash midis pakicave;
* Projekte të cilat stimulojnë përcjelljen, ruajtjen dhe promovimin e zanateve dhe profesioneve të pakicave kombëtare tek brezat e rinj, me qëllim mësimin dhe edukimin profesional të një brezi pasardhës artizanësh, të cilët do t’i trashëgojnë këto zeje dhe profesione;
* Botimi i albumeve fotografike, artistike, veprave mbi trashëgiminë kulturore të eventeve të mësipërme të pakicave kombëtare etj.
* Zhvillimi i programeve/akademive kulturore të posaçme me nxënësit ekselent të pakicave në kuadër të ruajtjes dhe promovimit të trashëgimisë kulturore dhe duke ruajtur dhe promovuar këto kultura të ndryshme tek brezat e rinj.

**TIPOLOGJIA/LLOJET E AKTIVITETEVE QË NUK FINANCOHEN**

* Projekte në përkrahje të organizatave, organizimeve politike apo aktiviteteve të jashtëligjshme;
* Fonde për mbulim deficiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Vepra artistike si, libra, filma etj, të cilat mbështeten dhe trajtohen nga institucione të tjera.
* Blerje pajisjesh (përveç rastet kur ato janë të nevojshme për zbatimin e projektit dhe nuk

kalojnë më shumë se 25 % të buxhetit të kërkuar (në raste të tilla pajisjet mbeten pronë e

Komitetit për Pakicat Kombëtare, deri në momentin kur i dhurohen subjektit);

* Projekte jashtë zonës së mbulimit të projektit në fjalë;
* Financim retroaktiv për projekte që janë në zbatim apo të përfunduara;

**MENYRA E APLIKIMIT**

Dokumentacioni duhet të jetë i printuar dhe të dorëzohet fizikisht pranë Zyrës së Protokollit të Komitetit për Pakicat Kombëtare.

Sugjerojmë të gjithë palët e interesuara të shmangin dorëzimin në momentin e fundit dhe çdo dorëzim pas afatit të caktuar nuk do të trajtohet nga komisioni vlerësues.

**VIZIBILITETI**

Aplikantët e mbështetur financiarisht për një projekt kulturor duhet të evidentojnë në çdo rast në mënyrë të dukshme dhe të pranuar nga palët në kontratën që do të lidhet për këtë qëllim, përkrahjen financiare të Komitetit të Pakicave Kombëtare.

**VËMENDJE:**

* Komiteti do të mbështesë financiarisht me fonde publike projekt-propozime të paraqitura vetëm nga organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe persona fizikë të regjistruar në QKB për mbështetje në kërkime, studime dhe lloje të tjera mbështetjeje individuale që kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare në Shqipëri.
* Aplikantët duhet të plotësojë kushtet e përgjithshme të pranimit të caktuara në VKMnë Nr.769 datë 15.12.2021 “Për Fondin e Pakicave Kombëtare”.
* Një subjekt nuk mund të paraqesë më shumë se një propozim në thirrjen e vitit 2023.
* Në rast se gjatë zbatimit të projektit, vërtetohet se ka patur paraqitje të dokumentacionit të rremë, Komiteti për Pakicat Kombëtare do të kërkojë kthimin e plotë të shumës së akorduar.
* Aplikanti ka për detyrë të aplikojë objektivat, prioritetet dhe garancitë e vizibilitetit në përputhje me rregullat e komunikimit dhe të vizibilitetit të Komitetit të Pakicave Kombëtare.

**Njoftimi për rezultatet dhe mundësia për ankimim**

Aplikantët do të njoftohen me shkrim për vendimin e komisionit vlerësues në lidhje me aplikimin e dorëzuar. Një aplikant që beson se është vlerësuar negativisht si rezultat i ndonjë gabimi apo parregullsie gjatë procesit të vlerësimit mund të bëjë ankimim brenda 3 (tre) ditëve (ditë pune) nga dita që ka marrë njoftim për refuzim. Ankesat do të shqyrtohen dhe përgjigja do të kthehet brenda 5 ditëve (ditë pune) që nga paraqitja me shkrim e ankimimit

**Njoftimi i vendimit të Autoritetit Kontraktues**

Aplikantët do të informohen përmes postës elektronike për vendimin e Autoritetit Kontraktues në lidhje me aplikimin e tyre dhe, nëse refuzohet, arsyet e vendimit negativ do të paraqiten në përputhje me rrethanat. Pas vendimit për dhënien e grantit dhe organizates fituese, Përfituesit do t'i ofrohet një marrëveshje.

**E rëndësishme:**

Parandalimi dhe eliminimi i çdo ndërhyrjeje arbitrare dhe/apo favorizuese është prioritet për Komitetin për Pakicat Kombëtare. Procesi do të jetë transparent dhe informacioni në të gjithë hapat e tij do të jetë lehtësisht i aksesueshëm dhe/ose i shoqëruar nga takime orientuese (nëse organizatat aplikuese do të jenë të interesuara).

**DOKUMENTET BASHKËLIDHUR**

Aneks 1: Udhëzues

Aneks 2: Formulari i aplikimit

Aneks 3: Formulari i buxhetit

Aneks 4: Kalendari i aktiviteteve

Aneks 5: Lista e dokumenteve